《杨花》
宋代·周行己

杨花初生时，出在杨树枝。春风一飘荡，忽与枝柯离。

去去辞本根，日月逝无期。欲南而反北，焉得定东西。

忽然惊飙起，吹我云间飞。春风无定度，却送下污泥。

寄谢枝与叶，邂逅复何时。我愿为树叶，复恐秋风吹我令黄萎。

我愿为树枝，复恐斧斤斫我为椽榱。只愿为树根，生死长相依。

作者简介：温州永嘉人，字恭叔，号浮沚。哲宗元祐六年进士。师事程颐。徽宗崇宁中，官至太学博士。后为齐州教授，发明中庸之旨，邑人始知有伊洛之学。大观三年，罢归，筑浮沚书院以讲学。宣和中，除秘书省正字。有《浮沚集》。